བོད་ཀྱི་སྲོལ་རྒྱུན་རི་མོའི་རྒྱུད་འཛིན་པ་སྒང་ཞོང་སྐལ་བཟང་ནི།རབ་བྱུང་བཅུ་དྲུག་པའི་ས་སྤྲེལ་ལོ།སྤྱི་ལོ་ལོའི་བོད་ཟླ་པའི་ཉིན།ཁམས་དཔལ་ཡུལ་ཧོར་པོ་པད་ལྷུང་གྲོང་གི་ཁྱིམ་ཚང་ཕལ་པ་ཞིག་ཏུ་སྐྱེས།ཡབ་སྤྲུལ་པའི་བཟོ་བོ་ཆེན་མོ་ཞེས་ཡོངས་སུ་གྲགས་པའི་བཟོ་རྒྱལ་འོ་སེ་ཀརྨ་མཆོག་ཡིན་ལ།ཁོང་ལོ་ངོ་བཅུ་ལ་སོན་རྗེས་རིག་པའི་གནས་སྤྱི་དང་ལྷག་ཏུ་བོད་ཀྱི་བཟོ་རིག་པ་ལས་རི་མོ་དང་ལྷ་འབག་བཟོ་རྒྱུ་སོགས་ལ་མཁས་ཤིང་།ཁོང་གིས་ཆོ་ག་ཕྱག་ལེན་དང་བསྐྱེད་རྫོགས་ཀྱི་དོན་ཁོང་དུ་ཆུད་པ་མཁས་བཙུན་བཟང་གསུམ་གྱི་བདག་ཉིད་ཆེན་པོ་ཀཿཐོག་བླ་མ་བསྟན་འཛིན་གྱི་སྐུ་མདུན་ནས་བོད་ཡིག་འབྲི་ཀློག་གཉིས་ལ་བྱང་ཆུབ་པར་བསླབས་པ་དང་།ཞལ་འདོན་རྒྱུན་ཁྱེར་སོགས་བློ་ལ་བཟུང་ཞོར་དུ་ལྷ་བཟོའི་ཐིག་ཚད་སྐོར་ལ་བསླབས།སྐྱབས་འགྲོ་དང་དགེ་བསྙེན་གྱི་སྡོམ་པ་བླངས་ཏེ་སེར་ཁྱིམ་པའི་གྲལ་དུ་ཞུགས།དེའི་རྗེས་བོད་ཀྱི་རི་མོ་བསླབ་པར་འདོད་ནས་གྲོང་དེའི་བླ་མ་རིག་པའི་གནས་ཐམས་ཅད་ལ་མཁྱེན་རྒྱ་ཆེ་ཞིང་ལྷག་ཏུ་བོད་ཀྱི་གསོ་བ་རིག་པ་དང་བོད་ཀྱི་ཐུན་མོང་མ་ཡིན་པའི་རི་མོའི་འབྲི་སྲོལ་སྣ་ཚོགས་པ་ཞིག་ཡོད་པའི་ནང་ནས་སྨན་གསར་ལུགས་ཀྱི་རི་མོ་ལ་ཤིན་ཏུ་མཁས་པའི་ཁ་སར་བླ་མ་བསོད་ནམས་སྟོབས་ཆེན་གྱི་དྲུང་དུ་ལོ་ངོ་གཉིས་ལྷག་ཙམ་གྱི་ཡུན་ལ་རི་མོར་སྦྱངས་པ་མི་དམན་པ་མཛད།